Frykter russiske spioner i Spania
Spania mener Russland har rustet opp etterretningen etter drapet på den russiske avhopperen Maksim Kuzminov. Tidlig på morgenen 9. august i 2023 fløy Maksim Kuzminov (28) fra Kursk-regionen i Russland i et militærhelikopter. Flygingen skulle være en vanlig levering av last. Med seg i helikopteret hadde han med seg to andre soldater. Kort tid etter at de kom seg opp i luften, kuttet Kuzminov kommunikasjonen.  Han stupte til en så lav høyde at han unngikk radarene.  Så krysset han grensen inn til Ukraina.  I midten av februar i år ble Kuzminov funnet skutt og drept i Spania.  På åstedet lå det igjen kulehylser fra ammunisjon som er vanlig i Russland, skriver New York Times. – Du vil ikke angre Da Maksim Kuzminov landet i Ukraina, skal helikopteret ha blitt skutt mot av ukrainske styrker. Han skal selv ha blitt skutt i foten. Hva som skjedde med de to andre i helikopteret er ukjent.  Selv har Maksim Kuzminov sagt at de løp mot den russiske grensen etter at de landet i Ukraina.  Det hele skal ha vært avtalt med ukrainske myndigheter, som betalte ham 5 millioner kroner for det.  Kuzminov har oppfordret andre russere til å gjøre det samme som ham. – Du vil ikke angre, sa han i september i fjor. Bosatte seg i Spania Maksim Kuzminov skal ha vurdert å bli en del av det ukrainske militæret, og kjempe mot hjemlandet sitt.  Men han valgte å forlate Ukraina også.  Han reiste til Spania i oktober og fikk seg leilighet i Villajoyosa, en liten gåtur fra stranden.  New York Times skriver at dette var et merkelig valg. Det er nemlig mange russiske spioner som holder til her. Ifølge spanske myndigheter er dette en kjent base for russere knyttet til organisert kriminalitet og etterretningstjenesten, skriver avisen. En annen avhopper som New York Times har snakket med, sier Villajoyosa er full av russiske spioner.  – Jeg ville aldri dratt dit, sier han til avisen anonymt.  I 2020 ble mer enn 20 personer knyttet til russiske kriminelle grupper arrestert i Spania. Blant annet for planlagte drap. Spanias årlige rapport om nasjonale sikkerhetstrusler, sier at Russland har rustet opp sine etterretningsoperasjoner. Spionene leter etter måter å «destabilisere Spanias støtte til Nato», står det i rapporten, gjengitt av New York Times. Drept i parkeringskjeller Tirsdag 13. februar kjørte en hvit Hyundai Tucson inn i garasjen under leilighetsbygget der Maksim Kuzminov bodde.  De to mennene i bilen parkerte og ventet der i flere timer, skriver New York Times.  Omtrent klokken 4 på ettermiddagen kom Kuzminov hjem. Han gikk ut av sin egen bil, og forbi den hvite Hyundaien.  De to mennene gikk ut av bilen og ropte på han, før de åpnet ild.  Kuzminov ble skutt seks ganger, før drapsmennene gikk tilbake i bilen og kjørte over kroppen hans da de forlot åstedet, skriver New York Times. Bilen som drapsmennene kjørte ble funnet en stykke unna, nedbrent. Det viste seg at bilen ble stjålet to dager før drapet i byen Murcia.
Den russiske avhopperen Maksim Kuzminov ble drept i Spania i februar.  Kuzminov fløy i 2023 et militærhelikopter fra Russland og inn i Ukraina. Han bosatte seg etter dette i Villajoyosa i Spania. Nå frykter spanske myndigheter at Russland har rustet opp etterretningen.